এজরা স্ট্রিটে ভয়াবহ আগুনের পর এখনও চলছে কুলিং অপারেশন

কলকাতা: কলকাতার এজরা স্ট্রিটের (Ezra Street Fire) বৈদ্যুতিক সরঞ্জামের মার্কেটে শনিবারের বিধ্বংসী অগ্নিকাণ্ডের পর পরিস্থিতি এখনও পুরোপুরি নিয়ন্ত্রণে আসেনি। আগুন নেভানোর পরও কুলিং বা শীতলীকরণ প্রক্রিয়া অব্যাহত রেখেছেন দমকল কর্মীরা। কোনওভাবে আগুন আবার জ্বলে ওঠার আশঙ্কায় তারা অত্যন্ত সতর্কতার সঙ্গে কাজ করছেন।

অগ্নিকাণ্ডের জেরে পুরো মার্কেট ও আশপাশের দোকান বন্ধ রাখা হয়েছে। শনিবার বিকেলের এই ঘটনায় এলাকায় তীব্র উত্তেজনা ছড়িয়ে পড়ে। ধোঁয়ায় গোটা অঞ্চল ঢেকে যাওয়ায় আতঙ্ক সৃষ্টি হয় স্থানীয় ব্যবসায়ী ও পথচারীদের মধ্যে।

আরও পড়ুন: প্রকাশিত একাদশ দ্বাদশের ইন্টারভিউয়ের তালিকা! কতজন ডাক পেলেন?

দমকল সূত্রে জানা গেছে, বিপুল পরিমাণ বৈদ্যুতিক সরঞ্জাম মজুত থাকায় আগুন দ্রুত ছড়িয়ে পড়ে। ক্ষয়ক্ষতির সঠিক পরিমাণ এখনও জানা না গেলেও বেশ কয়েকটি দোকান ভস্মীভূত হয়েছে বলে অনুমান। ঘটনার কারণ অনুসন্ধানে তদন্ত শুরু করেছে দমকল ও পুলিশ।